b'\n_START_ARTICLE_\nMontenegron vaakuna\n_START_PARAGRAPH_\nMontenegron vaakuna otettiin k\xc3\xa4ytt\xc3\xb6\xc3\xb6n nykyisess\xc3\xa4 muodossaan Montenegron parlamentin p\xc3\xa4\xc3\xa4t\xc3\xb6ksell\xc3\xa4 vuonna 1993 ja se korvasi aiemman Montenegron sosialistisen tasavallan vaakunan. Vuodesta 2004 l\xc3\xa4htien vaakuna on ollut my\xc3\xb6s Montenegron lipussa. Montenegron nykyinen vaakuna on l\xc3\xa4hes samanlainen kuin Montenegron vaakuna oli ennen itsen\xc3\xa4isyyden menetyst\xc3\xa4 vuonna 1918._NEWLINE_Vaakuna esitt\xc3\xa4\xc3\xa4 kaksip\xc3\xa4ist\xc3\xa4 kotkaa, jonka esikuva on Petrovit\xc5\xa1in palatsissa entisess\xc3\xa4 Montenegron kuninkaallisessa palatsissa. Kaksip\xc3\xa4inen kotka on vanha bysanttilainen symboli ja alun perin se on roomalaista alkuper\xc3\xa4\xc3\xa4. Samantyyppist\xc3\xa4 vaakunaa k\xc3\xa4ytti my\xc3\xb6s Montenegron keskiaikainen edelt\xc3\xa4j\xc3\xa4 Zetan valtio, kuten my\xc3\xb6s monet muut eurooppalaiset dynastiat. Vaakunan asettelu on kopioitu Ven\xc3\xa4j\xc3\xa4n vaakunasta. Ven\xc3\xa4j\xc3\xa4n keisariperheell\xc3\xa4 oli l\xc3\xa4heiset suhteet Montenegron hallitsijasuvun kanssa 1800-luvulla, jolloin vaakuna ensimm\xc3\xa4isen kerran otettiin k\xc3\xa4ytt\xc3\xb6\xc3\xb6n.   _NEWLINE_Kaksip\xc3\xa4isen kotka symbolin keskell\xc3\xa4 olevassa vaakunakilvess\xc3\xa4 on leijonahahmo, joka on piispallisen vallan merkki ja edustaa yl\xc3\xb6snousemusta tai kristillisyyden voittoa, joskin se viittaa my\xc3\xb6s alueen aikaisempaan merimahtiin Venetsiaan. Montenegro oli ainoa maa Balkanilla, jota Ottomaanien valtakunta ei pystynyt valloittamaan ja sen alkuajan hallitsijoita olivat piispat. Ennen vuotta 1918 k\xc3\xa4yt\xc3\xb6ss\xc3\xa4 olleessa Montenegron vaakunassa leijonasymboli oli kotkasymbolin alapuolella ja vaakunakilven keskell\xc3\xa4 oli hallitsijan nimikirjaimet.\n_START_SECTION_\nHistoria\n_START_PARAGRAPH_\nVuonna 1918 Montenegro liitettiin Jugoslavian kuningaskuntaan. T\xc3\xa4m\xc3\xa4n j\xc3\xa4lkeen s\xc3\xa4\xc3\xa4dettiin laki, mik\xc3\xa4 teki Montenegron vaakunan k\xc3\xa4yt\xc3\xb6st\xc3\xa4 rangaistavan teon. Vuosina 1945\xe2\x80\x931992 Montenegro kuului Jugoslaviaan sosialistisena tasavaltana ja tuolloin sill\xc3\xa4 oli oma sosialistinen vaakuna.'